A Baba Yara Stadion (angolul: Baba Yara Stadium, korábbi angol nevén: Kumasi Sports Stadium) különböző sportesemények megrendezésére alkalmas stadion Kumasiban, Ghánában. Az 1959-ben épült sportlétesítmény az afrikai ország legnagyobb stadionja, melyet a ghánai rendezésű 2008-as Afrikai Nemzetek Kupája miatt az olasz Consar Ltd. kivitelezésében felújítottak és kibővítettek. Jelenleg 40 528 néző befogadására alkalmas, a felújítás után csak ülőhelyekkel, részben fedett lelátóval, saját megvilágítással rendelkező sportlétesítmény. A pálya felülete fű.